SK Úradný vestník Európskej únie C 172/2

Oznam

o začatí čiastkového predbežného preskúmania antidumpingových opatrení uplatniteľných na dovoz dusičnanu amónneho s pôvodom v Rusku a na Ukrajine

(2004/C 172/02)

Komisia dostala žiadosť o čiastkové predbežné preskúmanie podľa článku 11 odsek 3 nariadenia Rady (ES) č. 384/96 (1) („základné nariadenie“).

1. Žiadosť o preskúmanie

Žiadosť podala Európska asociácia výrobcov umelých hnojív (EFMA) („žiadateľ“).

2. Produkt

Produkt, ktorý je predmetom preskúmania, je dusičnan amónny okrem dusičnanu amónneho vo vodnom roztoku a zmesi dusičnanu amónneho s uhličitanom vápenatým alebo ostatnými anorganickými nehnojacimi látkami, s obsahom dusíka vyšším ako 28 % hm., s pôvodom v Rusku a na Ukrajine („príslušný produkt“), obyčajne patriaci pod kódy KN 3102 30 90 a 3102 40 90. Tieto kódy KN sa uvádzajú len pre informáciu.

3. Existujúce opatrenia

V súčasnosti platné opatrenia sú definitívne antidumpingové clá uvalené nariadením Rady (ES) 132/2001 (2) na dovoz dusičnanu amónneho s pôvodom, inter alia, na Ukrajine a nariadením Rady (ES) č. 658/2002 (3) pre dovoz dusičnanu amónneho s pôvodom v Rusku.

4. Dôvody na preskúmanie

Žiadateľ poskytol informácie o tom, že rozsah existujúceho opatrenia nepostačuje na potlačenie poškodzujúcich účinkov dumpingu.

Žiadateľ tvrdí, že na trhu sa objavili nové typy produktu, ktoré by mali byť zahrnuté do pôsobenia opatrení z toho dôvodu, že sa vyznačujú rovnakými základnými fyzikálnymi a chemickými vlastnosťami a konečným použitím ako produkt, na ktorý sa opatrenia vzťahujú. Príslušný produkt a tiež nové typy produktu by sa preto mali považovať za jeden produkt.

5. Procedúra na určenie dumpingu

Komisia po konzultácii s Poradným výborom dospela k záveru, že existujú dostatočné dôkazy, ktoré odôvodňujú začatie čiastkového predbežného preskúmania a týmto otvára preskúmanie podľa článku 11 odsek 3 základného nariadenia, obmedzené na rozsah definície príslušného produktu.

Prešetrovanie prehodnotí potrebu zmeniť a doplniť pôsobenie existujúceho opatrenia.

a) Dotazníky

S cieľom získať informácie, ktoré považuje za potrebné pre svoje prešetrovanie, Komisia zašle dotazníky žiadateľovi, dovozcom, používateľom, vyvážajúcim výrobcom v Rusku a na Ukrajine, vývozcom a ruským a ukrajinským orgánom. Tieto informácie a podporné dôkazy by mala Komisia dostať v rámci lehoty stanovenej v odseku 6 a) tohto oznamu.

b) Zhromaždenie informácií a uskutočnenie vypočutí

Všetky zúčastnené strany sa týmto vyzývajú, aby prezentovali svoje názory, aby predložili okrem odpovedí na dotazník aj iné informácie a poskytli podporné dôkazy. Tieto informácie a podporné dôkazy musí Komisia dostať v rámci lehoty stanovenej v odseku 6 a) tohto oznamu.

Komisia okrem toho môže vypočuť zúčastnené strany, za predpokladu, že podajú žiadosť, ktorá preukazuje, že existujú osobitné dôvody, prečo majú byť vypočuté. Táto žiadosť sa musí podať v rámci lehoty stanovenej v odseku 6 b) tohto oznamu.

6. Lehoty

a) Pre zúčastnené strany, aby sa samy prihlásili, predložili odpovede na dotazník a poskytli akékoľvek ďalšie informácie

Všetky zúčastnené strany, ak sa ich zastúpenia majú brať počas prešetrovania do úvahy, sa musia samy prihlásiť kontaktovaním Komisie, prezentovať svoje názory a predložiť odpovede na dotazník alebo poskytnúť akékoľvek ďalšie informácie do 40 dní odo dňa uverejnenia tohto oznamu v Úradnom vestníku Európskej únie, ak sa neurčí inak. Pozornosť sa upriamuje na skutočnosť, že uplatnenie väčšiny procedurálnych práv stanovených v základnom nariadení závisí od vlastného prihlásenia sa strany v rámci vyššie uvedeného obdobia.

b) Vypočutia

Všetky zúčastnené strany môžu tiež požiadať o vypočutie Komisiou v rámci tej istej 40-dňovej lehoty.

7. Písomné návrhy, odpovede na dotazník a korešpondencia

Všetky návrhy a požiadavky zúčastnených strán sa musia predložiť písomne (nie v elektronickej forme, ak sa neurčuje inak, a musí sa v nich uvádzať meno, adresa, e-mailová adresa, telefónne a faxové a/alebo telexové číslo zúčastnenej strany). Všetky písomné návrhy, vrátane informácií požadovaných v tomto ozname, odpovede na dotazník a korešpondencia zúčastnených strán s utajeným charakterom sa označia ako „Obmedzené“ (4) a v súlade s článkom 19 odsek 2 základného nariadenia ich bude sprevádzať neutajená verzia, ktorá sa označí ako „Na nahliadnutie pre zúčastnené strany“.

Adresa Komisie pre korešpondenciu:

European Commission (Európska komisia) Directorate General for Trade (Generálne riaditeľstvo pre obchod) Directorate B (Riaditeľstvo B) Office: J-79 5/16 (Úrad: J-79 5/16) B-1049 Brussels Fax (32 2) 295 65 05 Telex COMEU B 21877.

8. Nespolupráca

V prípadoch, keď ktorákoľvek zo zúčastnených strán odmietne prístup, alebo nezabezpečí potrebné informácie v rámci stanovených lehôt, alebo do značnej miery bráni prešetreniu, môžu sa vyvodiť pozitívne alebo negatívne závery v súlade s článkom 18 základného nariadenia na základe dostupných údajov.

Tam, kde sa zistí, že niektorá zo zúčastnených strán poskytla nepravdivé alebo zavádzajúce informácie, neberie sa na takéto informácie ohľad a v súlade s článkom 18 základného nariadenia sa použijú dostupné údaje. Ak zúčastnená strana nespolupracuje, alebo ak spolupracuje len čiastočne a použijú sa preto najprijateľnejšie dostupné údaje, výsledok môže byť pre túto stranu menej priaznivý, ako v prípade, keby spolupracovala.

(1) Ú. v. ES L 56, 6.3.1996, s. 1. Nariadenie v znení zmien a doplnkov naposledy podľa nariadenia (ES) č. 461/2004 (Ú. v. EÚ L 77, 13.3.2004, s. 12).

(2) Ú. v. ES L 23, 25.1.2001, s. 1.

(3) Ú. v. ES L 102, 18.4.2002, s. 1.

(4) Znamená to, že dokument je určený len na interné použitie. Je chránený podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43). Ide o dôverný dokument podľa článku 19 nariadenia Rady (ES) č. 384/96 (Ú. v. ES L 56, 6.3.1996 s. 1) a článku 6 Dohody WTO o implementácii článku VI dohody GATT 1994 (Antidumpingová dohoda).